Zapadni front (Drugi svjetski rat)
Zapadni front ili Zapadno bojište je izraz koji se u kontekstu Drugog svjetskog rata koristi za dio evropskog bojišta uz zapadne granice predratne Njemačke (Trećeg Reicha) - što uključuje područje Francuske, Belgije, Nizozemske, Luksemburga kao (a ponekad se pod time podrazumijeva i područje Danske i Norveške), odnosno zapadne dijelove same Njemačke. Uspostavljen je na samom početku rata, u septembru 1939. godine nakon što su Ujedinjeno Kraljevstvo i Francuska objavili rat Njemačkoj, te su se francuske i njemačke snage našle suprotstavljene jedna drugoj na tadašnjoj francusko-njemačkoj granici. Prvih nekoliko mjeseci je karakterizirao izostanak bilo kakvih većih operacija, odnosno period tzv. čudnog rata. On je prekinut kada su u maju 1940. godine njemačke snage (koje su prethodni mjesec bile bez borbe okupirale Dansku i poduzele invaziju Norveške) poduzele veliku ofanzivu na područje Belgije, Nizozemske i Luksemburga; ona je završena brzim i spektakularnim njemačkim uspjehom tokom koga su sve tri države okupirane, a za nekoliko tjedana i sama Francuska prisiljena na kapitulaciju. Ta područja su se tokom sljedeće četiri godine nalazile pod njemačkom okupacijom, i na njima, ako se izuzmu zračna bombardiranja, povremeni prepadi britanskih komandosa i manje gerilske akcije francuskih maquisa, nije bilo borbenih djelovanja. Usprkos toga, kao i Hitlerove strateške orijentacije na rat sa Sovjetskim Savezom (odnosno Istočni front), Nijemci su na Zapadnom frontu držali relativno značajne snage, pogotovo nakon što je ulazak SAD u rat učinio izglednim i mogućnost savezničkog iskrcavanja iz Britanije; zbog toga su Nijemci Zapadni front nastojali ojačati kroz kompleks obalnih fortifikacija poznatom kao Atlantski zid. Te mjere, međutim, nisu spriječile iskrcavanje u Normandiji do koga je došlo u junu 1944. godine, kao ni proboj savezničkih snaga iz mostobrana koji je do kraja 1944. doveo do oslobođenje Francuske, Belgije, Luksemburga i dijela dijela Nizozemske, kao i prodor saveznika na predratnu teritoriju Njemačke. Nakon što je u zimu 1944/45. godine slomljen pokušaj Nijemaca da odbace saveznike u tzv. ardenskoj kontraofanzivi, saveznici su u proljeće 1945. pokrenuli konačni prodor preko Rajne koji je za nekoliko tjedana doveo do sloma njemačkih snaga i njihove kapitulacije početkom 1945. godine kojom su završena borbena djelovanja na Zapadnom frontu.

Vidi još
Mediteranska kampanja (Drugi svjetski rat)
Italijanska kampanja (Drugi svjetski rat)
Zapadni front (Prvi svjetski rat)

Vanjske veze

 militaryhistoryonline.com site on the Western Front
 Western European Jewry During the First Years of the Nazi Conquest  on the Yad Vashem website

Drugi svjetski rat